SL Uradni list Evropske unije L 123/44

IZVEDBENI SKLEP KOMISIJE

z dne 7. maja 2012

o določitvi obdobij zagona in ustavitve za namene Direktive 2010/75/EU Evropskega parlamenta in Sveta o industrijskih emisijah

(notificirano pod dokumentarno številko C(2012) 2948)

(Besedilo velja za EGP)

(2012/249/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (1) ter zlasti točke (a) prvega odstavka člena 41 Direktive,

ob upoštevanju naslednjega:

(1) Direktiva 2010/75/EU ne določa obdobij zagona in ustavitve, čeprav se nanje nanaša več določb navedene direktive.

(2) Za kurilne naprave, obravnavane v poglavju III Direktive 2010/75/EU, je treba določiti obdobji zagona in ustavitve, da bi ocenili skladnost z mejnimi vrednostmi emisij, določenimi v Prilogi V k Direktivi 2010/75/EU, ob upoštevanju dela 4 navedene priloge, in določili število obratovalnih ur kurilnih naprav, kadar je to pomembno za izvajanje navedene direktive.

(3) V skladu s členom 14(1)(f) Direktive 2010/75/EU mora dovoljenje vsebovati ukrepe, ki se nanašajo na pogoje, ki niso običajni pogoji obratovanja, kot sta zagon in ustavitev. V skladu s členom 6 Direktive 2010/75/EU se lahko taki ukrepi vključijo v splošne zavezujoče predpise.

(4) Za emisije kurilnih naprav med obdobjema zagona in ustavitve so na splošno značilne povečane koncentracije v primerjavi z običajnimi pogoji obratovanja. V skladu s ciljem Direktive 2010/75/EU, ki je preprečevanje emisij, morata biti ti obdobji čim krajši.

(5) Ukrepi iz tega sklepa so v skladu z mnenjem odbora, ustanovljenega s členom 75 Direktive 2010/75/ES –

SPREJELA NASLEDNJI SKLEP:

Člen 1

Vsebina in področje uporabe

Ta sklep določa pravila glede določitve obdobij zagona in ustavitve iz točke 27 člena 3 in točke 1 dela 4 Priloge V k Direktivi 2010/75/EU.

Ta sklep se uporablja za kurilne naprave, obravnavane v poglavju III Direktive 2010/75/EU.

Člen 2

Opredelitev pojmov

V tem sklepu se uporabljajo naslednje opredelitve pojmov:

1. „minimalna obremenitev pri zagonu za stabilno proizvodnjo“ pomeni minimalno obremenitev, skladno z enakomernim obratovanjem proizvodne kurilne naprave po začetnem zagonu, po katerem lahko naprava varno in zanesljivo dobavlja proizvedeno energijo v omrežje, toplotnemu akumulatorju ali industrijskemu obratu;

2. „minimalna obremenitev pri ustavitvi za stabilno proizvodnjo“ pomeni minimalno obremenitev, pri kateri naprava ne more več varno in zanesljivo dobavljati proizvedene energije v omrežje, toplotnemu akumulatorju ali industrijskemu obratu in se šteje, da se naprava ustavlja.

Člen 3

Splošna pravila za določitev obdobij zagona in ustavitve

Za določitev konca obdobja zagona in začetka obdobja ustavitve veljajo naslednja pravila:

1. merila ali parametri, ki se uporabljajo za določitev obdobij zagona in ustavitve, so pregledni in jih je mogoče preveriti od zunaj;

2. določitev obdobij zagona in ustavitve temelji na pogojih, ki omogočajo stabilen proces proizvodnje ob upoštevanju zdravstvenih in varnostnih standardov;

3. obdobja, med katerimi kurilna naprava po zagonu obratuje stabilno in varno z oskrbo z gorivom, vendar brez odvajanja toplote ali električne ali mehanske energije, niso vključena v obdobje zagona ali ustavitve.

Člen 4

Določitev obdobij zagona in ustavitve v dovoljenju

1. Za namene določitve obdobij zagona in ustavitve v dovoljenju obrata, ki obsega kurilno napravo, ukrepi iz člena 14(1)(f) Direktive 2010/75/EU vključujejo:

(a) vsaj eno od naslednjih točk: (i) končno točko obdobja zagona in začetno točko obdobja ustavitve, izraženi kot prag obremenitve v skladu s členi 6, 7 in 8 ter ob upoštevanju dejstva, da je minimalna obremenitev pri ustavitvi za stabilno proizvodnjo lahko nižja od minimalne obremenitve pri zagonu za stabilno proizvodnjo, saj lahko kurilna naprava obratuje stabilno ob manjši obremenitvi, potem ko po obdobju obratovanja doseže zadostno temperaturo; (ii) ločene procese ali pragove za obratovalne parametre, ki so povezani s koncem obdobja zagona in začetkom obdobja ustavitve ter so jasni, jih je mogoče enostavno spremljati in so ustrezni glede na uporabljeno tehnologijo, kot je določeno v členu 9;

(b) ukrepe za zagotovitev, da sta obdobji zagona in ustavitve čim krajši;

(c) ukrepe za zagotovitev, da se naprava za čiščenje odpadnih plinov začne uporabljati takoj, ko je to tehnično izvedljivo.

Za namene prvega pododstavka bodo upoštevane tehnične in obratovalne značilnosti kurilne naprave in njenih enot ter tehnične zahteve za obratovanje nameščene naprave za čiščenje odpadnih plinov.

2. Če se kateri koli vidik kurilne naprave, ki vpliva na obdobji zagona in ustavitve, spremeni, vključno z nameščeno čistilno napravo, vrsto goriva, vlogo naprave v sistemu in nameščenimi čistilnimi tehnikami, pristojni organ ponovno prouči pogoje izdaje dovoljenja v zvezi z obdobjema zagona in ustavitve ter jih po potrebi posodobi.

Člen 5

Določitev obdobij zagona in ustavitve za kurilne naprave, ki so sestavljene iz dveh ali več enot

1. Za namen izračuna povprečnih vrednosti emisij iz točke 1 dela 4 Priloge V k Direktivi 2010/75/EU veljajo naslednja pravila za določitev obdobij zagona in ustavitve kurilnih naprav, ki so sestavljene iz ene ali več enot:

(a) vrednosti, izmerjene med obdobjem zagona prve kurilne enote, ko se ta zaganja, in obdobjem ustavitve zadnje enote, ko se ta ustavlja, se ne upoštevajo;

(b) vrednosti, določene med ostalimi obdobji zagona in ustavitve posameznih enot se ne upoštevajo le, če so izmerjene ali, kadar meritev ekonomsko ali tehnično ni mogoče izvesti, izračunane ločeno za vsako zadevno enoto.

2. Za namen točke 27 člena 3 Direktive 2010/75/EU sta obdobji zagona in ustavitve kurilnih naprav, ki so sestavljene iz dveh ali več enot, le obdobje zagona prve kurilne enote, ko se ta zaganja, in obdobje ustavitve zadnje kurilne enote, ko se ta ustavlja.

Za kurilne naprave, za katere je v skladu s točkami 2, 4 in 6 dela 1 Priloge V k Direktivi 2010/75/EU dovoljena uporaba mejne vrednosti emisij za del kurilne naprave, ki odvaja odpadne pline skozi eno ali več posebnih odvodnih cevi v skupnem odvodniku, se lahko obdobji zagona in ustavitve določita ločeno za vsak posamezni del kurilne naprave. Obdobji zagona in ustavitve za del kurilne naprave sta sestavljeni iz obdobja zagona prve kurilne enote, ki se zaganja znotraj zadevnega dela kurilne naprave, in obdobja ustavitve zadnje kurilne enote, ki se ustavlja znotraj zadevnega dela kurilne enote.

Člen 6

Določitev obdobij zagona in ustavitve za kurilne naprave, ki proizvajajo električno energijo ali dobavljajo energijo za mehanski pogon, na podlagi pragov obremenitve

1. Za kurilne naprave, ki proizvajajo električno energijo, in za kurilne naprave za mehanske pogone velja, da se obdobje zagona konča na točki, ko naprava doseže minimalno obremenitev pri zagonu za stabilno proizvodnjo.

2. Za obdobje ustavitve velja, da se začne ob začetku prenehanja oskrbe z gorivom po točki minimalne obremenitve pri ustavitvi za stabilno proizvodnjo, po kateri se proizvedena električna energija ne dobavlja več v omrežje ali proizvedena mehanska energija ne koristi več mehanski obremenitvi.

3. Pragovi obremenitve, ki se uporabljajo za določitev konca obdobja zagona in začetka obdobja ustavitve za kurilne naprave, ki proizvajajo električno energijo, in se vključijo v dovoljenje naprave, so določen odstotek nazivne izhodne električne moči kurilne naprave.

4. Pragovi obremenitve, ki se uporabljajo za določitev konca obdobja zagona in začetka obdobja ustavitve za kurilne naprave za mehanski pogon in se vključijo v dovoljenje naprave, so določen odstotek izhodne mehanske energije kurilne naprave.

Člen 7

Določitev obdobij zagona in ustavitve za kurilne naprave, ki proizvajajo toploto, na podlagi pragov obremenitve

1. Za kurilne naprave, ki proizvajajo toploto, velja, da se obdobje zagona konča, ko naprava doseže minimalno obremenitev pri zagonu za stabilno proizvodnjo in se lahko toplota varno in zanesljivo dobavlja v distribucijsko omrežje, toplotnemu akumulatorju ali se neposredno uporablja v lokalnem industrijskem obratu.

2. Za obdobje ustavitve velja, da se začne potem, ko se doseže minimalna obremenitev pri ustavitvi za stabilno proizvodnjo, ko toplote ni več mogoče varno in zanesljivo dobavljati v omrežje ali neposredno uporabljati v lokalnem industrijskem obratu.

3. Pragovi obremenitve, ki se uporabljajo za določitev konca obdobja zagona in začetka obdobja ustavitve za kurilne naprave, ki proizvajajo toploto, in se vključijo v dovoljenje naprave, so določen odstotek nazivne izhodne toplotne moči kurilne naprave.

4. Obdobja, ko naprave, ki proizvajajo toploto, segrevajo akumulator ali rezervoar brez odvajanja toplote, se štejejo za obratovalne ure in ne za obdobje zagona ali ustavitve.

Člen 8

Določitev obdobij zagona in ustavitve za kurilne naprave, ki proizvajajo toploto in električno energijo, na podlagi pragov obremenitve

Za kurilne naprave, ki proizvajajo električno energijo in toploto, se obdobji zagona in ustavitve določita v skladu s členoma 6 in 7 ob upoštevanju proizvedene električne energije in toplote.

Člen 9

Določitev obdobij zagona in ustavitve na podlagi obratovalnih parametrov ali ločenih procesov

Za določitev minimalne obremenitve pri zagonu in ustavitvi za stabilno proizvodnjo se opredelijo najmanj tri merila, pri čemer je konec obdobja zagona ali začetek obdobja ustavitve dosežen, ko sta izpolnjeni najmanj dve merili.

Ta merila se izberejo izmed naslednjih:

1. ločeni procesi, določeni v Prilogi, ali enakovredni procesi, ki ustrezajo tehničnim značilnostim kurilne naprave,

2. pragovi za obratovalne parametre, določeni v Prilogi, ali enakovredni parametri, ki ustrezajo tehničnim značilnostim kurilne naprave.

Člen 10

Ta sklep je naslovljen na države članice.

V Bruslju, 7. maja 2012 Za Komisijo Janez POTOČNIK Član Komisije

(1) UL L 334, 17.12.2010, str. 17.